Järvenpäässä kiinteistövälittäjän pahoinpitelystä epäiltyä miestä ei ole saatu vielä kiinni.

Poliisi kaipaa vihjeitä hoikasta, pitkästä, mustaan t-paitaan ja verkkareihin pukeutuneesta miehestä, joka asuu mahdollisesti tapahtumapaikan lähellä.­

Kiinteistövälittäjänä työskentelevän naisen epäillään joutuneen pahoinpitelyn kohteeksi sunnuntaina Järvenpään Auertiellä, kun hän oli esittelemässä asuntoa.

Pahoinpitely tapahtui sunnuntaina noin kello kahden maissa iltapäivällä.

Tapahtumat saivat alkunsa, kun poliisin sanoin ulkomaalaistaustainen mies lähestyi kiinteistövälittäjää talon pihalla ja seurasi naista esiteltävään asuntoon.

Asuntoesittelyn alkuvaiheessa mies kävi naiseen käsiksi ja töni häntä huoneesta toiseen, asunnon oviaukkoon ja asunnon seiniin. Nainen pääsi pakenemaan asunnosta porraskäytävään ja myös mies pääsi livahtamaan paikalta.

Tapauksen tutkinnanjohtaja Joni Kokkonen kertoo Ilta-Sanomille, ettei toistaiseksi ole selvää, millä tavalla mies lähestyi kiinteistönvälittäjää. Kokkonen kertoo myös, ettei poliisilla ole vielä tietoa myöskään epäillyn teon motiivista.

– Jostain syystä tilanne eteni tuon kaltaiseksi. Se on vielä mysteeri, että miksi, Kokkonen sanoo.

Ensimmäisenä tapauksesta kertoneen Keski-Uusimaa -lehden mukaan kiinteistönvälittäjältä murtui rytäkässä kylkiluu, mutta Kokkonen ei voi vahvistaa tietoa. Sen sijaan hän kertoo, että kiinteistönvälittäjän vammat eivät ole vakavia.

– Tiedän, että asian tiimoilta on somessa jotain tietoja, mutta en tiedä onko tieto kylkiluusta esimerkiksi sieltä peräisin.

Poliisin mukaan epäilty tekijä oli noin 30–40 vuotias ei-kantasuomalainen mies. Tapahtumahetkellä miehellä oli yllään musta t-paita, mustat verkkarit ja ruskeat sandaalit. Ruumiinrakenteeltaan mies on hoikka, noin 185–190 cm pitkä ja hänellä on tummat hiukset.

Itä-Uudenmaan poliisi kaipaa havaintoja edellä kuvatusta henkilöstä, joka poliisin mukaan asuu mahdollisesti tapahtumapaikan lähellä. Havainnot pyydetään ilmoittamaan virka-aikaan poliisin numeroon 050 456 3471.